《戚里行》
明代·朱应登

长安戚里盛楼台，罗衢夹巷绝浮埃。雕轩绮户排云出，却使飞鹰翻下来。

就中上贵椒房籍，十八封侯门列戟。有时清夜侍皇游，监宫不敢询踪迹。

连宗结党气象新，等闲出入双朱轮。朝回戏猎宜春苑，手挟雕弧閒射人。

昌国里中花满烟，乾宁驿前云蔽天。商船到岸不敢拢，恐有家奴横索钱。

英雄有时坐销歇，乔柯易瘁甘泉竭。太阳初升光烛人，不见明星与华月。

君看昔日景福宫，惟有杨柳摇春风。

作者简介：（1477—1526）扬州府宝应人，字升之，号凌溪。弘治十二年进士，除南京户部主事，历官陕西提学副使、云南参政。为人爽直，恃才傲物。诗宗盛唐，格调高古，与李梦阳、何景明并称十才子。有《凌溪集》。